I 2012 tiltrådte Jens Brøchner så som øverste embedsmand i Skatteministeriet, kaldet departementschefen, og det fik stor betydning for vagthundene i Intern Revision. I 2013 blev der gennemført en voldsom nedskæring i Intern Revision, der gik fra 45 til 23-24 ansatte – altså en halvering. Og Kjeld Rasmussen mistede jobbet som chef for Intern Revision.

Ifølge Kjeld Rasmussen nåede han aldrig at have et direkte møde med Jens Brøchner, selv om han som revisionschef refererede til departementschefen, mens det under den tidligere departementschef Peter Loft havde været normen med et møde hvert halve år. I stedet gik kommunikationen gennem Brøchners daværende afdelingschef Andreas Berggreen, der ifølge Kjeld Rasmussen ikke havde høje tanker om Intern Revision.

I februar 2014 tiltrådte Kurt Wagner så som ny chef for Intern Revision. Han havde et bedre forhold til Jens Brøchner til at begynde med – de holdt møde ca. en gang om måneden – men problemerne med den manglende opfølgning på Intern Revisions advarsler fortsatte.

Wagners første status viste, at ud af 107 anbefalinger fra Intern Revision på forskellige områder var der kun afsluttede tiltag i 50 tilfælde, mens flere end halvdelen af anbefalingerne ikke var gennemført.

Problemet var desuden, at det var svært at få klare svar fra Skat om, hvem der skulle gøre hvad. I sommeren 2015 var problemerne med kontrollen af udbytteskat derfor stadig ikke løst, da en advokat udefra slog alarm om, at et stort svindelnummer var i gang mod statskassen. Først i august 2015 stoppede Skat udbetalingerne.

Wagner fortalte, at Intern Revision så sidenhen blev skåret yderligere ned, og at Brøchner begyndte at blive irriteret over, at både Intern Revision og de eksterne vagthunde i Rigsrevisionen kom med kritiske rapporter om de samme emner.

Og Wagner oplevede, at han talte for døve ører, når han forsøgte at forklare vigtigheden af en intern revision, der hurtigere kunne påpege problemer, inden de udviklede sig. Til sidst blev Intern Revision så lagt ind under Skatteministeriets økonomiafdeling, og ifølge Wagner er der i praksis ikke længere tale om en reel intern revision.

Både Rasmussen og Wagner rettede dermed skytset mod ledelsen i Skat og Skatteministeriet, hvor Brøchner stadig sidder som departementschef.